CELEX ID: 32012R0473
Publication Date: 2012-06-04

Document:
KOMISIJOS REGLAMENTAS (ES) Nr. 473/2012
2012 m. birželio 4 d.
kuriuo iš dalies keičiamas Europos Parlamento ir Tarybos reglamento (EB) Nr. 396/2005 III priedas dėl didžiausios leidžiamosios spinetoramo (XDE-175) likučių koncentracijos tam tikruose produktuose arba ant jų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 18 straipsnio 4 dalį,
kadangi:
(1)
spinetoramo (XDE-175) DLK nustatyta Reglamento (EB) Nr. 396/2005 III priedo A dalyje;
(2)
2012 m. gegužės 11 d. pagal 2009 m. spalio 21 d. Europos Parlamento ir Tarybos reglamento (EB) Nr. 1107/2009 dėl augalų apsaugos produktų pateikimo į rinką ir panaikinančio Tarybos direktyvas 79/117/EEB ir 91/414/EEB (2) 53 straipsnį Prancūzija pranešė Komisijai laikinai leidžianti naudoti augalų apsaugos produktus, kuriuose yra veikliosios medžiagos spinetoramo (XDE-175), dėl netikėto Drosophila suzukii protrūkio - nenumatyto pavojaus, kurio nebuvo galima įveikti jokiomis kitomis priimtinomis priemonėmis. Todėl pagal Reglamento (EB) Nr. 396/2005 18 straipsnio 4 dalį Prancūzija pranešė kitoms valstybėms narėms, Komisijai ir Tarnybai, kad ji leido pateikti rinkai savo teritorijoje vyšnias, avietes ir mėlynes, kuriose yra didesnė pesticido likučių koncentracija nei taikomoji DLK. Šiuo metu minėta DLK, atitinkanti nustatymo ribą, nustatyta Reglamento (EB) Nr. 396/2005 III priede;
(3)
Prancūzija pateikė Komisijai atitinkamą rizikos vartotojams vertinimą ir pasiūlė juo pagrįstą laikiną DLK;
(4)
Europos maisto saugos tarnyba (toliau - Tarnyba) įvertino pateiktus duomenis ir paskelbė pareiškimą (3) dėl pasiūlytos laikinosios DLK saugos;
(5)
Tarnyba padarė išvadą, kad mažai tikėtina, jog skubiai naudojamo spinetoramo (XDE-175) vyšnioms, avietėms ir mėlynėms poveikis vartotojams bus didesnis nei toksikologinė pamatinė vertė, todėl nemanoma, kad dėl jo naudojimo kiltų visuomenės sveikatos problemų;
(6)
Prancūzija nepateikė išsamių duomenų apie prižiūrimus praktinius tyrimus ir nepabaigė tokių tyrimų kokybės vertinimo. Tarnyba savo pareiškimą turėjo grįsti prielaida, kad prižiūrimi praktiniai tyrimai galioja, ir patvirtinti siūlomą laikinąją DLK. Kad būtų galima patikrinti, ar prielaida teisinga, Prancūzija turėtų kuo greičiau atnaujinti vertinimo ataskaitą;
(7)
remiantis Tarnybos pareiškimu ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 18 straipsnio 4 dalies reikalavimus;
(8)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(9)
atsižvelgiant į tai, kad Prancūzija jau leidžia skubiais atvejais naudoti augalų apsaugos produktus, kurių sudėtyje yra spinetoramo, ir kad dėl šios priežasties būtina skubiai užtikrinti vartotojų apsaugą, tikslinga nustatyti DLK, taikant Reglamento (EB) Nr. 396/2005 45 straipsnio 5 dalyje nurodytą procedūrą;
(10)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 III priedas iš dalies keičiamas pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. birželio 4 d.

EuroVoc Classification:
Level 1: 100149
100147
100157
100156
Level 2: 100253
100257
100215
100249
100196
Level 3: 13
1115
2014
2735
1268
All Descriptors: 1117
2357
2735
4582
5451
6569